ห้องอาหาร Albricias ในโรงแรม Chatrium Residence Sathorn มีบุฟเฟ่ต์เฉพาะวันอังคาร, ศุกร์ และเสาร์ โดยวันอังคารเป็นอาหารญี่ปุ่น วันศุกร์เป็นอาหารเมดิเตอร์เรเนียน และวันเสาร์เป็นอาหารทะเล เราอยากรู้ว่าอาหารเมดิเตอร์เรเนียนหน้าตาเป็นยังไง ขอเลือกไปวันศุกร์

ห้องอาหารสวยงามหรูหรา จัดวางเก้าอี้ไม่เบียดแน่น ไลน์อาหารมีพอควร ลูกค้าน้อยเดินสะดวก มีดนตรีสดให้ฟัง พนักงานบริการดีมากๆ 

สิ่งที่โดดเด่นสุดในไลน์อาหารคือ Foie Gras นั่นเอง เชฟจะทอดก็ต่อเมื่อมีลูกค้าสั่ง ไม่ได้ทอดทิ้งไว้ล่วงหน้า ชอบมาก ทอดมาดี ด้านในนิ่มเนื้อมันๆ ไม่เละ ด้านนอกเกรียมนิดๆ มีกลิ่นหอมเฉพาะตัว เสิร์ฟคู่กับสลัดผักที่น้ำสลัดรสเปรี้ยวตัดเลี่ยนได้ดี ราดด้วยซอสสีแดงอร่อยหวานๆ เปรี้ยวๆ มีลูกพีชมากินแกล้มด้วย ใครชอบ Foie Gras ห้ามพลาดนะ 

นอกจากนี้ยังมีขาแฮม, แฮมอบน้ำผึ้ง, อกเป็ดในซอสผลไม้, หมูอบ, ปลาในซอสครีม, ข้าวผัดทะเล, สารพัดสลัดมากมาย, มุม pasta, pizza, มุมซีฟู้ดพวกหอยนางรมสด กุ้งลวก หอยแมลงภู่, เค้กต่างๆ, ไอศกรีม, ชากาแฟ, ขนมปัง, มุมชีส ฯ แถมมีน้ำเปล่าบริการฟรีอีกด้วย
 
ราคา 765++ บาท / คน แต่ช่วงนี้มีโปรโมชั่น 1 แถม 1 ร่วมกับบัตรเครดิต Citibank และ BBL ด้วยนะ ลองโทรสอบถามกันดูได้